— Тварамі вашых рэкламных кампаній часцей за ўсё робяцца звычайныя людзі. Зоркі вас не прывабліваюць ці пытанне ў цане? І наколькі лёгка сёння заангажаваць вядомага чалавека на ўдзел у рэкламе? Якія патрабаванні вы пры гэтым ім ставіце? Д. К.: Так, мы робім рэкламу са звычайнымі людзьмі для такіх жа звычайных людзей. Часам запрашаем узяць удзел у нашых праектах і вядомых асоб. Гэта не так складана. Але я не магу прыгадаць выпадку, каб мы здымалі чалавека толькі таму, што ён вядомы, бо для нас у першую чаргу важна, каб ён суадносіўся з асноўнымі каштоўнасцямі velcom і нашым светаўспрыманнем. Мабыць, таму ў нашых рэкламных кампаніях мы і здымаем часцей за ўсё не прафесійных актораў, а звычайных людзей, якія і ў рэальным жыцці займаюцца тым самым, што трэба паказаць у роліку, каб гэта выглядала больш шчыра і эмацыйна. Напрыклад, мы калісьці рабілі відэаролік пра малы бізнес, і ў ім удзельнічаў сапраўдны пекар. Ён так натуральна і арганічна паказваў у кадры тое, чым займаецца кожны дзень, як ніводны актор ці мадэль не зрабіў бы.